***PATHENOCISSUS QUINQUEFOLIA* - PIECLAPU MEŽVĪNS**

**Zinātniskais nosaukums**: *Pathenocissus quinquefolia* (L.) Planch., Vitaceae - vīnkoku dzimta

**Sinonīmi**: nav

**SUGAS APRAKSTS**

*Pathenocissus quinquefolia* (1. un 3. attēls)ir vasarzaļa, līdz 20 m augtu kāpelējoša kokveida liāna. Vecāku asu miza pelēka, bet jaunāku dzimumu miza sarkanīga vai zaļgana. Dzinumi šķērsgriezumā apaļi, vītnes ar 5-8 atzarojumiem, kam galā bieži paplašinājums. Lapas staraini saliktas no 5 eliptiskām līdz iegareni otrādi olveida, galā smailām, 4-10 cm garām lapiņām ar kātiņu. Lapas parasti kailas, virspusē nespodri zaļas, apakšpusē zilganas, rudenī koši sarkanas līdz karmīna sarkanas. Ziedkopas - lielas galotnes skaras, 8 -12 cm platas. Augļi 6 mm plati, zilganmelni ar vāju apsarmi, ar 2-3 sēklām. Zied jūnijā, augļi nogatavojas septembrī, oktobrī (Cinovskis 1979, Mauriņš, Zvirgzds 2006).



1. attēls *Parthenocissus quiqeufolia* pie pamestas mājvietas Jēkabpilī (foto N. Romanceviča).


**Dabiskā izplatība**

Savvaļā aug Ziemeļamerikas A daļā no Jaunanglijas līdz Floridai, uz R līdz Meksikai, Ohaio, Illinoisai un Misūri, galvenokārt lapu koku un jauktu mežu pamežā.

**SUGAS IZPLATĪBA**

**Introdukcijas vēsture un ģeogrāfiskā izplatīšanās**

Eiropā parādījās 1887.g. (Végh et al. 2015). Lielbritānijā introducēts 1629.g., savvaļā konstatēts 1927.g. ( Booy et al. 2015, Pilkington 2011). Latvijā Zigra sēklu katalogā minēts 1847. g. (Laiviņš et al. 2009).

****

2. attēls. Pieclapu mežvīna izplatība Latvijā. Aktuālo atradņu izvietojums Latvijas ģeobotāniskā tīkla kvadrātos, situācija uz 2015. gadu.

**Introdukcijas ceļi**

Galvenais sugas introdukcijas ceļš - dārzniecība, ainavu arhitektūra.

**Sugas statuss reģionā**

Lielbritānijā labi nostabilizējis un izplatījies Anglijas dienvidos, citā teritorijas daļā izklaidus un turpina izplatīties.

**Sugas statuss Baltijas valstīs**

M. Laiviņš (2009) norāda, ka suga Latvijā naturalizējas vāji. Nav ziņu par sugas statusu Lietuvā un Igaunijā.

**EKOLOĢIJA**

**Biotopa** **raksturojums**

Plaši audzē dārzos, bet suga ir konstatēta ruderālos biotopos, upju krastos un dzelzceļa malās, pie pamestām mājām, ceļmalās, vecajos dzīvžogos.

**Dzīves cikls**

Zied jūnijā, augļi nogatavojas septembrī, oktobrī.

**Izplatīšanās**

Veģetatīvi ar noliektņiem. Sēklas augļos nogatavojas reti.

**IETEKME**

**Ietekme uz vidi**

Veido blīvu audzi, kas rada lielu noēnojumu, samazinot sugu bioloģisko daudzveidību.



3. attēls. *P. quiquefolia* audze Daugavpilī, Ruģeļu mikrorajona pilsētas mežos (foto P. Evarts-Bunders).

**Ģenētiskā ietekme**

Nav zināma sugas ģenētiskā ietekme.

**Ietekme uz cilvēka veselību**

*P. quinquefolia* augļi ir indīgi un augs var izraisīt alerģiskus izsitumus.

**Ekonomiskā un sociālā ietekme (pozitīva/negatīva)**

Ļoti dekoratīvs dzīvžogos, īpaši rudenī. Tautas medicīnā pieclapu mežvīns tiek lietots ievainojumu un uztūkumu ārstēšanā.

**IEROBEŽOŠANAS PASĀKUMI**

**Preventīvie pasākumi**

Lai novērstu sugas izplatības, vispirms vajadzētu izvairīties no pieclapu mežvīna audzēšanas apstādījumos, no kurienes tie var nokļūt dabiskajos biotopos.

**Izskaušanas, kontroles un uzraudzības pasākumi**

Veco stumbru nociršana un jauno augu stīgu sadedzināšana.

**Informācija un izglītošana**

Nav saņemti ziņojumi par informācijas un izpratnes veidošanas kampaņām.

**Pētniecība**

Suga iekļaujama invazīvo sugu monitoringa programmā kā **papildus** monitorējama invazīva augu suga, par tās izplatību valstī trūkst aktuālu pētījumu.

**Ekspertu ieteikumi un komentāri**

# Suga uzskatāma par bīstamu, invazīvu taksonu valsts teritorijā. Uz invazīvo sugu monitoringa datu balstītas analīzes izskatīt iespēju veikt labojumus Ministru kabineta 2008.gada 30.jūnija noteikumos Nr.468 *Invazīvo augu sugu saraksts,* papildinot to ar pieclapu mežvīnu.

**Izmantotā literatūra:**

1. Cinovskis R. 1979. Latvijas PSR ieteicamo krāšņumaugu sortiments. Koki un krūmi. – Rīga, Zinātne, 276 lpp.
2. Laiviņš M., Bice M., Krampis I., Knape Dz., Šmite D., Šulcs V. 2009. Latvijas kokaugu atlants. – Rīga, Latvijas Universitātes Bioloģijas institūts, Apgāds Mantojums. www.kurtuesi.lv/flora (internet-based atlas version)
3. Mauriņš A., Zvirgzds A. 2006. *Parthenocissus quiquefolia* In: Dendroloģija., LU Akadēmiskais apgāds. 248-249.
4. Booy O., Wade M., Roy H. 2015. *Parthenocissus quinquefolia* In: Field Guide to the invasive plants & animals of Britain. Boolmsbury publishing., 62.
5. Pilkington S. 2011. *Parthenocissus quinquefolia* In: www.nonaticespecies.org Accesed date: 17.11.2015. http://www.nonnativespecies.org/factsheet/factsheet.cfm?speciesId=2549
6. Végh B., Schmidt G., Diószegi M. 2015. Characteristics of invasive taxa of *Parthenocissus* in the Buda Arboretum, Hungary. In: Scientific papers. Series B, Horticulture Vol. **LIX**. http://www.cabi.org/isc/FullTextPDF/2015/20153335902.pdf Apmeklējuma datums 21.11.2015.

Faktu lapu sagatavoja Nataļja Romanceviča